Komission asetus (EY) N:o 2673/2000,
annettu 6 päivänä joulukuuta 2000,
neuvoston asetuksessa (EY) N:o 2475/2000 Slovenian tasavallalle säädetyn naudanlihaa koskevan tariffikiintiön soveltamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1254/1999(1) ja erityisesti sen 32 artiklan 1 kohdan,
ottaa huomioon eräistä yhteisön tariffikiintiöinä annettavista tiettyjä maataloustuotteita koskevista myönnytyksistä sekä Slovenian Eurooppa-sopimuksessa määrättyjen tiettyjen maatalousmyönnytysten mukauttamisesta autonomisena siirtymäkauden toimenpiteenä 7 päivänä marraskuuta 2000 annetun neuvoston asetuksen (EY) N:o 2475/2000(2) ja erityisesti sen 1 artiklan 3 kohdan,
sekä katsoo seuraavaa:
(1) Asetuksessa (EY) N:o 2475/2000 säädetään naudanlihan tariffikiintiön avaamisesta alennetuin tullein. On tarpeen vahvistaa monivuotiset soveltamista koskevat yksityiskohtaiset säännöt 1 päivänä tammikuuta alkaviksi kahdentoista kuukauden jaksoiksi, jäljempänä "tuontivuosi". Tähän tarkoitukseen olisi noudatettava kyseistä kiintiötä varten jo aiemmin käytettyjä yhdeksi vuodeksi kerrallaan vahvistettavia säännöksiä.
(2) Vahvistettujen määrien tuonnin säännöllisyyden varmistamiseksi on aiheellista jakaa määrät eri ajanjaksoille.
(3) Olisi säädettävä mainitun menettelyn hallinnoinnista tuontitodistusten avulla. Tämän vuoksi olisi säädettävä erityisesti hakemusten jättämistä koskevista yksityiskohtaisista säännöistä sekä tiedoista, joiden on sisällyttävä hakemuksiin ja todistuksiin, tarvittaessa maataloustuotteiden tuonti-, vienti- ja ennakkovahvistustodistusten järjestelmän soveltamista koskevista yhteisistä yksityiskohtaisista säännöistä 9 päivänä kesäkuuta 2000 annetun komission asetuksen (EY) N:o 1291/2000(3) ja naudanliha-alan tuonti- ja vientitodistusjärjestelmän soveltamista koskevista yksityiskohtaisista säännöistä sekä asetuksen (ETY) N:o 2377/80 kumoamisesta 26 päivänä kesäkuuta 1995 annetun komission asetuksen (EY) N:o 1445/95(4), sellaisena kuin se on viimeksi muutettuna asetuksella (EY) N:o 1659/2000(5), tietyistä säännöksistä poiketen tai niitä täydentäen. Lisäksi on syytä säätää, että todistukset annetaan harkinta-ajan jälkeen ja tarvittaessa yhtenäistä vähennysprosenttia soveltaen.
(4) Kyseiselle naudanliha-alan järjestelmälle ominaisen keinottelu-uhan vuoksi on määriteltävä täsmällisesti ne edellytykset, joilla toimijat pääsevät osalliseksi tästä järjestelmästä. Näiden edellytysten tarkistamiseksi hakemukset olisi tehtävä siinä jäsenvaltiossa, jossa tuoja on merkitty arvonlisäverovelvollisen luetteloon.
(5) Tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Slovenian tasavallasta peräisin olevia liitteessä I tarkoitettuja tuotteita voidaan tuoda asetuksen (EY) N:o 2475/2000 tariffikiintiössä tämän asetuksen säännösten mukaisesti saman vuoden 1 päivästä tammikuuta 31 päivään joulukuuta, jäljempänä "tuontivuosi".
2. Kyseisen kiintiön, jonka järjestysnumero on 09.4082, tuotteiden vuosittainen määrä ja etuustulli ilmoitetaan kunkin tuontivuoden osalta liitteessä I.
2 artikla
1. Edellä 1 artiklassa tarkoitettu määrä jakautuu tuontivuoden aikana seuraavasti:
- 50 prosenttia jaksolle 1 päivästä tammikuuta 30 päivään kesäkuuta,
- 50 prosenttia 1 päivästä heinäkuuta 31 päivään joulukuuta.
2. Jos kyseisen tuontivuoden aikana edellisessä kohdassa täsmennettyä ensimmäistä ajanjaksoa koskevissa tuontitodistushakemuksissa haettu määrä on pienempi kuin käytettävissä oleva määrä, jäljelle jäävä määrä lisätään seuraavalla ajanjaksolla käytettävissä olevaan määrään.
3 artikla
1. Päästäkseen osalliseksi tuontijärjestelmistä:
a) tuontitodistuksen hakijan on oltava luonnollinen henkilö tai oikeushenkilö, joka hakemuksen esittämishetkellä pystyy kyseisen jäsenvaltion toimivaltaisia viranomaisia tyydyttävällä tavalla todistamaan harjoittaneensa viimeisen kahdentoista kuukauden aikana vähintään kerran kaupallista toimintaa naudanliha-alalla kolmansien maiden kanssa; hakijan on oltava merkitty kansalliseen arvonlisäverovelvollisten luetteloon;
b) todistushakemus voidaan esittää ainoastaan siinä jäsenvaltiossa, jossa hakija on merkitty luetteloon;
c) todistushakemuksen on koskettava vähintään 15 tonnin määrää tuotepainona ilmaistuna ylittämättä käytettävissä olevaa määrää;
d) todistushakemuksen ja todistuksen 8 kohdassa on oltava maininta alkuperämaasta; todistus velvoittaa tuontiin mainitusta maasta;
e) todistushakemuksen ja todistuksen 20 kohdassa on oltava järjestysnumero 09.4082 ja vähintään yksi seuraavista maininnoista:
- Reglamento (CE) n° 2673/2000
- Forordning (EF) nr. 2673/2000
- Verordnung (EG) Nr. 2673/2000
- Κανονισμός (ΕΚ) αριθ. 2673/2000
- Regulation (EC) No 2673/2000
- Règlement (CE) n° 2673/2000
- Regolamento (CE) n. 2673/2000
- Verordening (EG) nr. 2673/2000
- Regulamento (CE) n.o 2673/2000
- Asetus (EY) N:o 2673/2000
- Förordning (EG) nr 2673/2000.
2. Poiketen siitä, mitä asetuksen (EY) N:o 1445/95 5 artiklassa säädetään, todistushakemuksen ja todistuksen 16 kohdassa on mainittava yksi tai useampi liitteessä I tarkoitetuista CN-koodeista.
4 artikla
1. Todistushakemukset voidaan jättää ainoastaan kunkin 2 artiklan 1 kohdassa tarkoitetun ajanjakson kahdentoista ensimmäisen päivän kuluessa.
2. Yksi hakija voi jättää ainoastaan yhden hakemuksen kullekin ajanjaksolle. Jos sama hakija jättää useamman kuin yhden hakemuksen, hakijan kaikki hakemukset hylätään.
3. Jäsenvaltioiden on ilmoitettava komissiolle viimeistään viidentenä työpäivänä hakemusten jättämisen määräajan päättymisestä käytettävissä olevaa määrää koskevat hakemukset. Ilmoitukseen on sisällyttävä luettelo hakijoista ja haetuista määristä.
Kaikki ilmoitukset, tyhjät ilmoitukset mukaan luettuina, on lähetettävä faksilla, ja jos hakemuksia jätetään, on käytettävä tämän asetuksen liitteessä II olevaa mallia.
4. Komissio päättää, missä määrin todistushakemukset voidaan hyväksyä.
Jos määrä, jolle todistuksia on haettu, ylittää käytettävissä olevan määrän, komissio vahvistaa haettuja määriä koskevan yhtenäisen vähennysprosentin.
5. Todistukset on annettava niin pian kuin mahdollista, ellei komission tekemästä hakemusten hyväksymispäätöksestä muuta johdu.
5 artikla
1. Sovelletaan asetusten (EY) N:o 1291/2000 ja (EY) N:o 1445/95 säännöksiä, sanotun kuitenkaan rajoittamatta tämän asetuksen säännösten soveltamista.
2. Poiketen siitä, mitä asetuksen (EY) N:o 1445/95 3 artiklassa säädetään, tämän asetuksen mukaisesti laaditut tuontitodistukset ovat voimassa 180 päivää niiden antopäivästä. Todistukset eivät kuitenkaan ole voimassa niiden antopäivää seuraavan 31 päivän joulukuuta jälkeen.
3. Annetut todistukset ovat voimassa koko yhteisössä.
6 artikla
Tuotteisiin sovelletaan 1 artiklassa tarkoitettuja tulleja esitettäessä viejämaan antama EUR.1-tavaratodistus Eurooppa-sopimuksen liitteenä olevan pöytäkirjan nro 4 mukaisesti, tai ilmoitus, jonka viejä on laatinut mainittujen pöytäkirjojen määräysten mukaisesti.
7 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 2001.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä joulukuuta 2000.